TJEDAN NOGOMETA ŠKOLE NOGOMETA NK PITOMAČA
2025-06-16 18:00 - 2025-07-20 21:00 (Europe/Paris) | Stadion NK Pitomača

Tematska šetnja: Rokaj (hodaj) sa sv. Rokom
2025-08-14 11:00 - 18:00 | Virovitica
Povodom blagdana sv. Roka, zaštitnika naše župe i grada Virovitice, pripremili smo vam jedan program: Tematsku šetnju kroz crkvu sv. Roka i franjevački samostan pod imenom: ROKAJ (hodaj) sa SV. ROKOM. “Ne moraš do Santiaga, dođi do sv. Roka.”
Zagolicat ćemo vašu znatiželju:
– Tko je izradio kip sv. Roka i koji simboli krase njegovo držanje?
– Što nam govore najstarija vrata u Virovitici — iz 1759. — s uklesanom školjkom hodočašća?
– Kako je kuga oblikovala zavjet i izgradila crkvu sv. Roka — štit vjere u teškim vremenima?
– Zašto je glavni oltar u crkvi najljepši tihi svjedok naše povijesti?
– Znate li što je franjevačka košuljica? Što hodočasnici jedu? (Da, bit će kruha, namaza i franjevačkog gutljaja!)
– I da, imamo suvenirnicu — točku na “i”, na priču i mali trag za ponijeti sa sobom.
Polazak je kod kipa sv. Roka, na vanjskom platou ispred crkve, u četvrtak 14. kolovoza 2025. godine.
Birate između dva termina — u 11:00 ili u 16:30 sati.
Ruta traje oko 60 minuta. Broj sudionika je ograničen na 20 osoba po grupi, pa su PRIJAVE OBAVEZNE:
na broj 098 1874 909 ili osobno u župnom uredu. Sudjelovanje je uz DOBROVOLJNI PRILOG.

S planinarima za Rokovo
2025-08-17 18:00 - 21:00 | Milanovac, Virovitica, Croatia (Local Name: Hrvatska)
Pozivaju se planinari i rekreativci na šetnju obroncima Bilogore, Milanovačkim vinogorjem. Početna točka ove kružne staze je od parkirališta područne škole Milanovac, pored crkve usponom do kapelice, starim Jasenaškim putem do predjela Kaza, kroz šumu, vinogorje i vidikovce prema Virovitici te natrag spust do područne škole Milanovac. Na stazu ponijeti naglavnu ili ručnu svjetiljku, udobnu obuću, ruksak, hrana i piće (voda najmanje 1 l), odjeću prilagoditi vremenskim uvjetima.

9. Panonsko-bilogorski MTB maraton
2025-08-30 10:00 - 15:00 | Virovitica
Bliži nam se još jedan, deveti Panonsko Bilogorski MTB Maraton!
Oslobodite svoje kalendare u subotu, 30. kolovoza 2025., i pridružite nam se na našoj sve popularnijoj MTB utrci kroz predivan krajolik Virovitičko-podravske županije!
Pripremili smo dvije staze za utrku:
DVA KRUGA – 45 KM 1150 METARA USPONA 2 Fresh zone.
Kružna staza od dva kruga dužine 45 km i 1150 metara ukupnog uspona. Podloga je šumski single trail i šumski put 60 %, makadam 30 % i asfalt 10 %.
JEDAN KRUG – 25 KM 600 METARA USPONA 1 Fresh zona.
Kružna staza od jednog kruga dužine 25 km i 600 metara ukupnog uspona. Podloga je šumski single trail i šumski put 60 %, makadam 30 % i asfalt 10 %.
PRIJAVE traju do 29.08.2025. do 24.00 h (do 20.08.2025. poklon majice su osigurane, nakon toga majice će biti osigurane do isteka zaliha).
Startnina za jedan krug i E-bike kategoriju iznosi 30 Eur, a prijave traju do 29.08.2025. u ponoć.
Startnina za dva kruga iznosi 30 Eur; prijave traju do 29.08.2025 u ponoć.
Prijave se podnose isključivo putem ONLINE obrasca.
Prijava će biti moguća u limitiranom broju i na dan maratona, no cijena tada iznosi 35 Eur za sve utrke.
Link za prijave i registraciju je ovdje.
Veselimo se vašem dolasku u što većem broju!

Mrka trka
2025-09-06 17:00 - 23:59 | Virovitica
Noćna atletska utrka koja se trči ulicama Virovitice, poznatija kao “Mrka trka”, i ove će se godine održati u sklopu obilježavanja Dana Virovitičko-podravske županije.
3. “Mrka trka” održat će se 6. rujna, a prijave su službeno otvorene OVDJE.
Manifestacija tijekom koje će gradskim ulicama projuriti stotine trkača započinje već u 17,00 sati, podjelom startnih brojeva, a sam start planiran je u 20:00 sati. Dužine staze su 2.5 km (1 krug), 5 km (2 kruga) i 10 km (4 kruga).
Kotizacija za sve utrke iznosi 15 eura. Djeca mlađa od 6 godina ne mogu sudjelovati u utrci, dok djeca i mladi od 6 do 18 godina ne plaćaju startninu, te se prijavljuju pod prijavama “Mlađi od 18 godina”. Svi koji se prijave online i izvrše uplatu zaključno s 27. kolovozom, dobivaju startni paket. Prijava je pravovaljana po uplati startnine. Prijava je moguća i na dan utrke, ali bez startnog paketa.
Za party tijekom “Mrke trke” zadužen je DJ Leo Škrinjarić.

32. nagrada Virovitice
2025-09-13 | Karting staza „Cobra“ Virovitica
Ovog vikenda sportski duh i adrenalin na karting stazi „Cobra“ Virovitica!
U nedjelju, 14. rujna, s početkom u 12:45 sati, održat će se svečano otvorenje 32. nagrade Virovitice, natjecanja koje se boduje za Prvenstvo Hrvatske u karting sportu.

Natjecanje će se voziti na karting stazi „Cobra“ Virovitica (Matije Gupca 63), a organizator je AMKK COBRA.

Klinci u Parku
2025-09-13 10:00 - 14:00 | Virovitica
U sklopu manifestacije “Put šarana outdoor weekend” te u organizaciji Biciklističkog kluba BOR, u subotu, 13. rujna, na šetnici ispred Gimnazije Petra Preradovića u Virovitici bit će održana dječja utrka u disciplinama biciklizma i trčanja pod nazivom “Klinci u parku”.
Cilj je i ove godine animirati djecu i građane na vožnju biciklom i trčanje kroz dječju utrku u suradnji s Atletskim klubom Virovitica.
Na kratkoj, označenoj stazi, djeca od predškolske dobi pa do osmog razreda, raspoređena prema godinama starosti, moći će se iskušati u biciklističkoj utrci. Prijave startaju na dan utrke u 09:00 sati, a početak iste je u 10:00 sati.
Ova sportska manifestacija, koja uključuje biciklističke i trkačke utrke za djecu i mladež, okupila je prošle godine više od stotinu natjecatelja, a organizator, Biciklistički klub BOR, nada se ove godine lijepom i sunčanom vremenu te još većem broju sudionika.

Put šarana: Pumptrack Jam Session 2
2025-09-13 13:00 - 20:00 | Virovitica
U sklopu 8. Put Šarana Outdoor Weekenda u Virovitici će se u subotu, 13. rujna, održati Pumptrack Jam Session 2.
Natjecanje će se održati na Pumptrack poligonu u Virovitici, te će biti dvije vrste natjecanja:
1. najbrži krug
– jedan krug zaleta, a zatim se mjeri vrijeme za dva kruga po određenoj stazi
2. najatraktivnija vožnja
– svaki vozač jednu minutu vozi najatraktivniju vožnju po cijelom pumptrack poligonu. Sudačka komisija od troje ljudi ocjenjivat će vožnje.
Nagrađena će biti prva tri mjesta u svakoj kategoriji.
Raspored: *
14-16 sati – otvorena trening vožnja
16 sati – početak natjecanja
17:30-18 sati – dodjela nagrada
Zatim slijedi druženje.
* promjene satnice su moguće, ovisno o vremenskim uvjetima, o čemu će javnost biti pravovremeno obaviještena.

#BeActive Night i koncert grupe Jonathan
2025-09-27 19:00 - 23:59 | Virovitica
Zdravlje, pravilna prehrana i tjelesna aktivnost temelj su kvalitetnog života, a upravo te vrijednosti okuplja Europski tjedan sporta – projekt koji svake godine provodi Ministarstvo turizma i sporta na inicijativu Europske komisije. Ovogodišnje izdanje, koje se održava od 23. do 30. rujna, posebno je jer slavi desetu obljetnicu promicanja važnosti bavljenja sportom i rekreacijom.
Ove godine, Ministarstvo turizma i sporta za domaćina jubilarnog 10. izdanja Europskog tjedna sporta odabralo je upravo Viroviticu, a središnja događanja biti će – BeActive Night i Sportsko selo.
Službeno otvorenje bit će 23. rujna, dok će tijekom cijelog tjedna sportske zajednice nuditi brojne programe i radionice za građane svih dobnih skupina. Prva velika aktivnost održat će se u subotu, 27. rujna, kada će na virovitičkoj šetnici od 19 sati biti održana BeActive Night manifestacija. Posjetitelje će voditi šest profesionalnih trenera kroz raznolike fitness programe, a između treninga predviđene su i zabavne točke.
Dan kasnije, u nedjelju, 28. rujna, bit će obilježen i Nacionalni dan Sportsko selo. Na jednome mjestu svoje će aktivnosti predstaviti čak 24 sportska kluba s područja Virovitičko-podravske županije, čime će građani imati priliku upoznati bogatu sportsku ponudu i okušati se u različitim disciplinama.

Nacionalni dan sporta: Sportsko selo
2025-09-28 11:00 - 16:00 | Virovitica

Trkom do maturalne
2025-10-04 10:00 | Virovitica
U organizaciji maturanata 4. d razreda Gimnazije Petra Preradovića u Virovitici i Vijeća roditelja, s subotu, 4. listopada, s početkom u 10 sati, organizirana je utka pod nazivom “Trkom do maturalne” kako bi prikupili financijska sredstva za maturalnu večer. Radi se o sportskim te raznim drugim zabavnim aktivnostima za djecu i odrasle.

Ispunite svoju subotu sportskim aktivnostima, zabavom, glazbom i smjehom sudjelovanjem na utrci “Trkom do maturalne”. Svi su dobrodošli!

Prijave se odvijaju online na poveznici:
https://forms.office.com/e/zXvX9muPMf

Svima koji se prijave prije 2. 10. osigurani su startni paketi.

20. Virovitički susret planinara
2025-10-12 08:00 - 20:00 | Sveti Đurađ
Povodom obilježavanja 97 godina organiziranog planinarstva u Virovitici, održat će se jubilarni 20. Virovitički susret planinara.
Manifestacija će se održati u nedjelju, 12. listopada, s početkom u 8:00 sati, kod Mjesnog doma Sveti Đurađ, grad Virovitica.
PLAN I PROGRAM:
– 8:30 do 09:00 – okupljanje planinara, prijava planinarskih društava i planinarski doručak ispred Mjesnog doma
– 9:15 – 9:30 pozdravna riječ domaćina i pripreme za polazak na staze

Virovitički vidici (duža, u trajanju do 4 sata)
Laganini staza (kraća, u trajanju do 2 sata)

– 9:30 – polazak na staze
– 13:30 osiguran ručak i piće (uz donacije)
– od 14:00 – dodjela zahvalnica za sudjelovanje i prigodnih nagrada
Tijekom dana očekuje vas i bogat zabavni i rekreativni program za djecu, mlade i sve koji se tako osjećaju.
BRIŽNI DIONICI SUSRETA:
– da nema lutanja na stazama i šetnici brinu se licencirani vodiči HPD-a „Papuk“, članovi Stanice planinarskih vodiča Slavonija
– za sigurnost na stazama i manifestaciji brine HGSS Stanica Orahovica
– za glazbeni program GLORY DAYS REVIVAL BAND iz Siska
– za igre iznenađenja Društvo za sport i rekreaciju Podgorje uz podršku Saveza sportske rekreacije “Sport za sve” Virovitičko-podravske županije
– za opuštanje i odmor uz knjigu Gradska knjižnica i čitaonica Virovitica i udruga KrEdA
Prijave planinarskih udruga najkasnije do 1. 10. 2025.
Informacije i prijave: Vesnica Matkov, HPD “Papuk”, 091 116 7483, hpdpapuk.vtc@gmail.com, hpd.papuk@hps.hr

Hrvatska rukometna juniorska reprezentacija vs. Hrvatska rukometna sveučilišna reprezentacija
2025-10-30 16:30 | Virovitica
Virovitica će u četvrtak, 30. listopada, postati središte hrvatskog rukometa. U dvorani Tehničke škole, s početkom u 16:30 sati, snage će odmjeriti: hrvatska muška juniorska reprezentacija (U20) i Sveučilišna reprezentacija Hrvatske.
Dođite podržati naše mlade reprezentativce i uživajte u vrhunskom rukometu!
Ulaz je besplatan!
Organizator događa je Hrvatski rukometni savez, a generalni pokrovitelj Generalni pokrovitelj Aircash.

Prosinac u gradu: Klizalište
2025-11-29 17:00 - 2026-01-11 22:00 | Virovitica
Vrijeme je da izvadimo kape, rukavice i osmijehe – klizalište se vraća!

Prošle godine bilo je nezaboravno, ove godine očekujemo još više smijeha, zabave i uspomena. Dođite na svečano otvorenje 29.11. u 17 sati i ukližite s nama u adventsku čaroliju Prosinca u gradu.

Klizalište bit će otvoreno od 29.11.2025. do 11.01.2026. radnim danom 16:00 – 22:00 sati, a vikendom i praznicima 9:00 – 22:00 sati.

20. IZLET U NEPOZNATI PAPUK »DVA PUTA DO JANKOVCA«
2025-12-14 08:00 - 17:00 | Slatinski Drenovac
Planinarske staze:
TEŽA: SL. DRENOVAC – KAMENITA KOSA – JANKOVAC – SL. DRENOVAC, 5 h hoda Napomena: staza nije tehnički zahtjevna no dijelom nepoznata, prikladna za one koji su kondicijski spremniji!
LAKŠA: SLAT. DRENOVAC – KLAK – JUNGOVOM STAZOM – JANKOVAC, cca 2-3 h.
PP Papuk organizira besplatni, stručno vođeni obilazak poučne Grofove staze na Jankovcu.
RUČAK U PL. DOMU JANKOVAC, 12 – 13 SATI.

Uskrs u svakom domu
2026-03-12 17:00 | Virovitica
U Virovitici se i ove godine održava popularni sportsko-glazbeni humanitarni turnir Uskrs u svakom domu. Očekuje vas bogati glazbeni program u okviru kojeg nastupaju Gradska glazba Virovitica s mažoretkinjama, Glazbena igraonica GŠ Jan Vlašimsky, Dječji župni zbor Zvončići, Zbor Katoličke osnovne škole, Zbor Katoličke klasične gimnazije i Sara Zeba, finalistica The Voice Kids Hrvatska.
U sportskom dijelu programa odigrat će se malonogometni turnir, te održati natjecanje u povlačenju konopa. Sudjeluju ekipe Župe svetog Roka Virovitica, Grada Virovitice i Županije Virovitičko-podravske, Policijske uprave Virovitičko-podravske, te Opće bolnice Virovitica.
Voditelj programa je Trpimir Markotić, a medijski pokrovitelji su Informativni centar Virovitica i Plava televizija.

Cage Grappling
2026-03-21 10:00 | Virovitica
Dvorana Viroexpo u subotu, 21. ožujka, postaje domaćin velikog Cage Grappling Virovitica – International Open natjecanja u organizaciji MMA Teama Nokaut.
Turnir će se održati u hali Viroexpa i označava prvo službeno natjecanje ovog kluba, iza kojeg stoji provjerena ekipa poznata po organizaciji legendarne Noći nokauta koju, vjerujemo, Virovitičani itekako dobro pamte.
Za one koji se prvi put susreću s ovim sportom, ‘cage grappling’ se može opisati kao ji-itsu bez kimona, ali kao ‘napetija verzija borbe’, jer se borac ne može gurati izvan borilišta, a žica dodaje dodatni element borilačke strasti.

Final four Prvenstva Hrvatske za košarkašice do 15 godina
2026-03-28 17:30 - 2026-03-29 14:30
Podržite košarkašice Ženskog košarkaškog kluba Virovitica u nastojanju osvajanja medalje na državnoj završnici!

Pirueta Cup
2026-03-29 09:00 - 20:00 | Virovitica
Napomena: Zbog izrazito nepovoljnih vremenskih uvjeta Pirueta Cup će se održati samo u nedjelju, 29. ožujka.
Pirueta Cup je atraktivni međunarodni turnir u ritmičkoj gimnastici s više od 200 natjecateljica i prigodnim zabavnim programom koji svake godine privuče brojne posjetitelje u Viroviticu.
Virovitica će i ove godine biti domaćin izuzetno jakog međunarodnog turnira u ritmičkoj gimnastici – Pirueta Cup. Sportska dvorana osnovne škole Vladimir Nazor ugostit će nekoliko stotina natjecatelja iz više zemalja. Ritmička gimnastika je olimpijski sport koji je spoj baleta, gimnastike i plesa uz korištenje rekvizita (vijača, obruč, lopta, čunjevi i traka).

Humanitarna biciklijada “Veliko srce malom srcu”
2026-04-18 09:30 - 17:00 | Virovitica
Klub za ekspedicionizam i sport KEKS u subotu, 18. travnja, organizira već tradicionalnu humanitarnu biciklijadu ulicama Virovitice “Veliko srce malom srcu”.
Uz poticanje vožnje bicikla kao zdravog načina života, na biciklijadi se prikupljanju dobrovoljni prilozi za udrugu “Veliko srce malom srcu”, neprofitnog i humanitarnog udruženja liječnika, zdravstvenog osoblja i roditelja djece s prirođenim srčanim greškama i drugim srčanim bolestima.
Okupljanje sudionika je na gradskoj šetnici ispred Gimnazije Petra Preradovića od 9:30 sati, a start je u 11 sati.
Staza je prilagođena svim uzrastima bez većih uspona. Dužina rute je 15 kilometara, a vozi se gradskim i prigradskom ulicama do društvenog doma u naselju Sveti Đurađ, gdje će za sve sudionike biti pripremljena okrjepa.
Partneri u provedbi su Virovitičko-podravska županija, Grad Virovitica, Sportska zajednica Virovitičko-podravske županije, Sportska zajednica grada Virovitice, Dječji vrtić “Cvrčak” i tvrtka Grafiti Becker, a tehničku podršku daju Policijska postaja Virovitica i Hrvatska gorska služba spašavanja – stanica Orahovica.

Zakucaj u proljeće
2026-04-18 10:00 - 2026-04-19 20:00 | Virovitica
Košarkaški klub Virka poručuje dragim ljubiteljima košarke:“S velikim uzbuđenjem najavljujemo nadolazeći košarkaški turnir! Očekuju vas vrhunske utakmice dobnih skupina U13 i U15, odlična atmosfera i puno sportskog uzbuđenja.”
Za više informacija možete ih upratite na njihovoj facebook stranici!

20. ulična utrka "Virovitica 1234 - Doživjeti stotu"
2026-04-19 14:30 | Virovitica
Pozivamo roditelje, djecu i sve obitelji željne kretanja i dobre atmosfere na 20. uličnu utrku “Virovitica 1234 – Doživjeti stotu”!

Utrka je namijenjena poticanju sporta i aktivnog načina života od najranije dobi kroz igru, druženje i zajedništvo na ulicama Virovitice.

Održat će se 19. travnja 2026. u Virovitici sa startom u 14:30 sati.

Prijave su otvorene – osigurajte svoje mjesto na vrijeme na ovoj poveznici.

Prvosvibanjsko druženje i 8. Virovitička biciklijada
2026-05-01 09:00 - 16:00 | Virovitica
Grad Virovitica i Turistička zajednica grada Virovitice i ove godine organiziraju proslavu Međunarodnog praznika rada – 1. svibnja. Tradicionalno prvosvibanjsko druženje održat će se na prostoru ispred hale Viroexpo.
Program obilježavanja započet će budnicom Gradske glazbe Virovitica, koja će u jutarnjim satima proći ulicama grada. Od 9:00 sati na šetnici ispred Gimnazije Petra Preradovića zaprimaju se prijave za 8. Virovitičku biciklijadu, u čijoj organizaciji sudjeluje i Biciklistički klub BOR. Biciklijada, predvođena Gradskom glazbom i pod voditeljskom palicom Mije Pavelka – Mikeša, krenut će u 10:00 sati sa šetnice ulicama grada prema Viroexpu. Kao i prethodnih godina, nagrade će biti dodijeljene najmlađem i najstarijem sudioniku.
Početak prvosvibanjskog druženja ispred hale Viroexpo planiran je za 11:00 sati, kada započinje i besplatna podjela graha, debrecinki i pića za sve posjetitelje.
Uz podjelu hrane i pića, organiziran je i zabavni program za sve generacije. Posjetitelje očekuju nastupi Enigma banda te virovitičkih plesnih i glazbenih skupina, igre, kao i nagrade iznenađenja, a za najmlađe su osigurani besplatni napuhanci.
Također, organiziran je besplatan autobusni prijevoz iz prigradskih naselja prema prostoru ispred hale Viroexpo.
Pozivamo sve građane da nam se pridruže u obilježavanju Praznika rada uz zajedničko druženje i veselje.

Gradinska Fišijada
2026-05-16 09:00 - 14:00 | Gradina
Gradinska fišijada postala je nezaobilazna kulinarska manifestacija koja slavi tradiciju i zajedništvo Slavonije i Podravine. U organizaciji Općine Gradina i lokalnih ribolovnih udruga na prostoru lovačkog doma „Sokol“ u Gradini okupljaju se brojne ekipe iz okolice koje svoje umijeće u kuhanju ribe pokazuju ispred stručnog žirija, dok posjetitelji mogu uživati u bogatoj gastronomskoj ponudi, opuštenoj atmosferi i druženju, čineći ovo natjecanje idealnom prilikom za uživanje u tradicionalnim okusima.
